Rím 12. septembra (TASR) – Taliansko dnes predalo krátkodobé dlhopisy, a to s najnižším výnosom od marca tohto roka. Dnešná aukcia bola prvá od rozhodnutia Európskej centrálnej banky, ktorá schválila nákup dlhopisov tzv. okrajových štátov eurozóny na sekundárnych trhoch.
Talianske ministerstvo financií dnes získalo 9 miliárd eur za dlhopisy splatné o 1 rok. Priemerný výnos z nich klesol na 1,692 % z 2,767 % pri predchádzajúcej aukcii ročných dlhopisov 13. augusta a dosiahol najnižšiu úroveň od marca tohto roka. Dopyt po obligáciách však tiež mierne klesol na 1,65-násobok ponuky v porovnaní s augustom, keď bol 1,69-násobne vyšší ako ponuka.
Okrem toho, Taliansko dnes predalo aj trojmesačné pokladničné poukážky za 3 miliardy eur s priemerným výnosom 0,7 %, čo je menej, ako 0,865 % pri ostatnej aukcii v máji tohto roka. No aj záujem investorov o pokladničné poukážky splatné o tri mesiace bol o niečo slabší a dosiahol 2,25-násobok ponuky, zatiaľ čo v máji bol 2,49-násobne väčší.
Informovala o tom agentúra Bloomberg.